Den 20-årige Casper Trab blev fredag overfaldet af fire unge mænd, der ville have hans computer

Casper Trab er fredag omkring klokken 17.15 på vej hjem, efter at have fået en tiltrængt fredagsøl med en kammerat, da han vælger at gå ind på en skrænt nær Holte Station for at tisse.

Her bliver den 20-årige mand passet op af to mænd, der vil have hans computer.

- I det jeg står og er i gang med at tisse, kommer der to indvandrere over og spørger 'hey, må jeg ikke lige bede om den computer, der?'. Jeg siger selvfølgeligt nej, hvorefter han så gentager, og det samme gør jeg. Før jeg når at reagere, får jeg så et slag på venstre øjenbryn, fortæller Casper Trap til Ekstra Bladet.

Hurtigt efter vender Casper sig om for at stikke af, men her opdager han, at der står yderligere to mænd. Han er altså fanget mellem de fire uden udsigt til at kunne flygte.

- Jeg slår ham den ene, så han falder på røven, og prøver så at løbe mellem de fire, men jeg bliver slået i siden af ansigtet med en kæp, så jeg falder ned. I det jeg lander på siden, går der ikke et sekund, før de begynder at sparke til mig og trampe på mig, fortæller han.

Råber på hjælp

- Jeg prøver at råbe om hjælp, men jeg kan dårligt få luft, fordi jeg har fået trykket et ribben, fortæller han.

Caspers forsøg på at skabe opmærksomhed omkring situationen virker, og de fire overfaldsmænd løber ind mod skoven. Med sig har de Caspers Lenovo computer.

Artiklen fortsætter under billedet..

Casper Trabs hånd er forstuvet efter fredagens overfald ved Holte Station. Foto: Privat

Selv løber Casper den modsatte vej, da han kommer på benene. Her bliver han mødt af flere, der har hørt hans nødråb.

- Der er rigtig mange, der kommer for at hjælpe mig, og jeg løber over til 7/eleven for at ringe efter hjælp, fortæller han.

En soldat, en ung mand og en dame hjælper Casper, indtil hans forældre kort tid efter ankommer. Klokken 17.37 ankommer både politi og ambulance.

Hjernerystelse og forstuvet håndled

Casper er ikke sluppet uskadt fra overfaldet. Han har erhvervet sig både en mild hjernerystelse, et forstuvet håndled, nogle trykkede ribben og en væskeansamling på nethinden.

Alligevel virker han til at have overskud, da Ekstra Bladet taler med ham lørdag.

- Jeg er fuldstændig indforstået med, at jeg var på det forkerte sted på det forkerte tidspunkt. Jeg ved godt, det ikke har været peget mod mig. Så det er ikke, fordi jeg går rundt og er bange nu. Det er mere min familie og min kæreste, der er ramt af det, fortæller han.

Han fortæller også, at politiet har fundet den kæp, han er blevet slået i jorden med. Den var halvrådden, og er derfor gået i stykker, da den har ramt ham. Det har mildnet slaget.

Artiklen fortsætter under billedet..

Casper Trap blev slået i siden af hovedet med en kæp, da fire indvandrere overfaldt ham fredag ved 17-tiden. Foto: Privat

Presset ung mand

Selvom Casper tager oplevelsen med ophøjet ro, er han alligevel noget træt af, at de slap afsted med hans computer.

- Jeg skal til eksamen både på mandag og fredag, og jeg har ikke haft nogen backup, så på det punkt er jeg - for at sige det lige ud - rimelig fucked, siger han.

Heldigvis er mandagens eksamen en gruppeopgave, så Casper håber, at hans makker kan hjælpe med noter. Hvad angår helbredet, er han også forhåbningsfuld:

- Jeg satser bestemt på at kunne op mandag, siger han.

'Farligt røveri'

Nordsjællands Politi bekræfter over for Ekstra Bladet, at de fredag ved 17-tiden fik en anmeldelse fra Casper Trap.

Jan Hedager, vagtchef ved Nordsjællands Politi, forklarer, at de nu er i gang med at efterforske sagen:

- Sagen er kategoriseret som 'farligt røveri mod person'. Det er fordi, der er flere inde over det, og fordi han er blevet slået med en genstand, siger han.

Han fortæller også, at politiet lige nu er på udkig efter de fire gerningsmænd, som er mellem 19 og 20 år gamle. Fra Casper Trab har de en god beskrivelse af mændene.